Sasol verminder produksie oor daling in vraag na brandstofArgieffoto: Pixabay Sasol het Woensdag gesê die 21 dae-afsonderingsperiode in Suid-Afrika om die verspreiding van Covid-19 te voorkom het tot ŉ ongekende daling in die aanvraag na brandstof gelei. Die algehele landswye afsondering het op 27 Maart 2020 ingetree. Sommige van Sasol se aanlegte is steeds bedrywig tydens die afsonderingsperiode kragtens die riglyne wat bepaal dat noodsaaklike dienste moet voortduur, het dié maatskappy en sy vennoot, Total Suid-Afrika, gesê. Bedrywighede by sy Natref-raffinadery in Sasolburg word dus vanaf Donderdag opgeskort tot verdere kennisgewing. “Gegewe die skerp afname in die aanvraag na brandstof het Sasol ook besluit om sy daaglikse vervaardigingsdoelwit met ongeveer 25% te verlaag by Secunda Synfuels Operations (SSO) om te voldoen aan die huidige aanvraag in die mark,” het die maatskappy gesê. Die maatskappy se grootste aandeelhouers sluit die Staatspensioenfonds (GEPF), nywerheidsontwikkelingskorporasie en privaat fondsbestuurders in. “Ons sal met dié vervaardigingsvlakke volhou tot verdere kennisgewing terwyl ons noukeurig die vraag en aanbodbalans dophou.” Die maatskappy het bevestig dat daar steeds voldoen sal word in die land se huidige aanvraag na brandstof en chemikalieë, insluitend ontsmettingsmiddels. ŉ Verdere daling in vervaardigingsvlakke kan moontlik volg afhangende van verdere verwikkelinge in die brandstofmark, het Sasol bygevoeg. As gevolg van die daling in die aanvraag sal vloeistofverkopevolumes na verwagting tussen 50 en 51 miljoen vaatjies beloop, in vergelyking met die vorige verwagte 57 tot 58 miljoen vaatjies vir die 2020 finansiële jaar. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.